**Susret na otvorenim vratima glazbe i molitve**

Povodom spomena na 25. obljetnicu uspostave diplomatskih odnosa između Svete Stolice i Države Izrael, jedan je dio te proslave povjeren glazbi. Spomen sam u sebi nije prikovan uz prošlost, nego živi od pogleda prema budućemu. A vrata glazbe, baš kao i molitve, uvijek su otvorena.

• Izvanjski gledano, ovaj je koncert cjelina sastavljena od kraćih glazbenih molitve iz katoličke i židovske baštine i dviju dužih instrumentalnih skladba. Te sastavnice ostavljaju dojam slučajne izabranosti i objedinjavanja u kojemu nije očit zajednički sadržajni ili izražajni ključ. No, ljepota je upravo u toj prividnoj 'slučajnosti', jer, kada se u susretu nađu ljudi koji su niknuli iz zajedničkoga duhovnog korijena, u bilo čemu što je izabrano iz njihove različitosti bit će lako pronaći dodirnice koje omogućuju razgovor, prepoznavanja i nova nadanja.

U izboru skladba nema pokušaja skrivanja različitosti niti nametanja sličnosti; ne vidi se nastojanje stvaranja neke pomiješanosti koja bi zanijekala identitete, otupila iskrenost i nagrdila ljepotu čežnje za istinom. Baš onda, kada se iskreno ističe ono što se duboko vjeruje ili vrjednote za koje se zalaže, nepotrebno je i nemoguće sakriti ono što povezuje.

• Glazba odražava cijeloga čovjeka, njegovu stvorenost, misli i osjećaje, njegovu sigurnost i pitanja, odnos prema drugim ljudima i prema svemu stvorenome. Svojom umjetničkom snagom glazba daruje slutnje, čuva otvorene obzore smisla, dodiruje najdublje titraje duše te nadahnjuje i preobražava ljepotom.

Ove izabrane skladbe, kao djelić nepregledne riznice, ostavile su svoje tragove u svim područjima židovske i kršćanske kulture, tako da one ne progovaraju samo zvukom, nego su plod, ali i izvor načina razmišljanja, govorenja i ponašanja; osjete se u novim kulturalnim ostvarenjima, od najsvečanijih obrednih slavlja do najjednostavnijih trenutaka svakidašnjice.

Bog koji stvara Riječju i Duhom, Bog koji se objavljuje i govori svome narodu darom Zapovijedi, koji ga odgaja i blagoslivlja; koji oslobađa i daje obećanja; koji hoda s njime i vodi ga; koji vidi nevjeru i ostaje vjeran; koji ohrabruje, oprašta i pridiže, Bog je koji čuje…

Toliko puta ne znamo što reći u pravo vrijeme. I kada nam se čini da se možemo osloniti na svoje riječi, vidimo koliko su one zapravo krhke. Zato je vrijedno prihvatiti dar molitve i glazbe, u kojima i krhke riječi govore uvjerljivije.

U ovome glazbenom susretu živo osjećamo da židovstvo i kršćanstvo potječu iz istoga ozračja. Premda je u ovim pjesmama izloženo malo tekstova, iz njih se naziru odgovori na puno pitanja o otajstvu života, o prolaznosti i vječnosti, o tijelu i duši, o milosti i grijehu, o tjeskobi i blagostanju, o zemaljskim potrebama i nebeskoj hrani, o ljudskim lutanjima i Gospodinovoj volji, o prijateljstvu i ljubavi, o Božjoj prisutnosti.

• Nemoguće je previdjeti Isusovu utjelovljenost u židovskome narodu, rođenje od Marije i njegov rast i odgoj u židovskoj obitelji. Crkva u svome nastajanju, molitvi, poslanju, sa svim poteškoćama međusobnih odnosa, nije razumljiva bez sinagoge; liturgija Riječi bez *Tore*, euharistija bez blagoslovnih molitava (*berakot*). Uza sve razlike, Uskrs je duboko povezan s Pashom, nedjelja je u odnosu sa *Šabatom*,liturgija časoslova sa psalmima i himnima (*tehillim*), kršćanski blagdani sa židovskima, tumačenja Pisma s *midrašim*.

Zato na ovome koncertu ulazimo u čudesnu prisutnost u kojoj i mi postajemo dio razgovora i susreta s Bogom koji govori ljudima i susreta s ljudima koji Mu govore. Teško da netko pred tim glazbenim izražajima može ostati ravnodušnim. To ne ovisi samo o dubini riječi koje su obredno njegovane, usvajane i prenošene iz pokoljenja u pokoljenje, nego i o snazi glazbe.

• Kako ne čuti Isusov dolazak na svijet, patnju i nama darovanu svoju prisutnost kao predokus neba (*Ave verum corpus*)? Kako se ne uživjeti u molitvu punu pouzdanja u Gospodina, svemogućega i milosrdnoga, koji Izraelu, svome izabranom narodu, zahvalnomu za dar *Šabata*, daje milost i blagostanje (*El Dio Alto*)? Zar se može prepustiti uobičajenosti pjevanje katoličkih vjernika s divljenjem za anđeoski Kruh koji vodi u zajedništvo Božjega svjetla (*Panis angelicus*). Ne zastaje li misao i dah pred istim zazivom Bogu, koga i kršćani i Židovi zovu Ocem i Kraljem? (*Avinu Malkeinu*)? Nije li dirljivo čuti kako zanosno židovski vjernici mole da ih Gospodin posluša? Oni koji svakoga dana ponavljaju Njegove riječi: „*Š'ma Isra'el -* Slušaj, Izraele“ mole utjehu iz dubine srca vapeći: *Š'ma koleinu –* Čuj naš glas! Ljubav prema Blaženoj Djevici Mariji i njeno čašćenje katolici žive svakoga dana moleći riječima njezina razgovora s anđelom Gabrijelom (*Ave Maria*). Utječu joj se kao grješnici, osobito moleći njezin majčinski zagovor u času smrti. Grješnost, udaljavanje od Božje ljubavi, stvara bol i budi najveću čežnju duše – Božji mir, vršenje Njegove volje, sjaj njegove Slave (*Jedid nefeš*).

Mendelsshonov violinski koncert i Beethovenova simfonija nude više od sudjelovanja slušanjem i razmatranjem. U njima svoje mjesto pronalaze sva životna iskustva i svaki čovjek u različitosti stavaka, tempa i dinamike. S pomoću njih se lakše uranja u otajstvo života i ljubavi, u otajstvo zla i umiranja, u višeslojnost događaja raznih povijesnih razdoblja, dopuštajući da bude vidljivija nesebičnost i žrtva, radosni polet i snaga mudrosti, ali i pogažena ljudskost, zanijekana pravednost i unakažena Božja slika u bližnjima. Lijep je znak da u jednome i drugome djelu prevladava radost, a završetci, uz *allegro*, imaju i dodatne oznake tempa – živahnost (*molto vivace* i *con brio*).

• U svjetlu prigodnoga spomena, sa svim radostima i teretom prošlosti koji su obilježili odnose između katolika i Židova, bez imalo dvojbe ovi glazbeni trenutci i kršćanima i Židovima mogu pomoći u većemu međusobnom poznavanju i poštivanju, a odjeci toga doživljaja svim drugim ljudima svjedočiti o zajedničkoj zauzetosti za dobro.

Neka na kraju bude rečeno i to da je 26. svibnja 1955. Izraelski filharmonijski orkestar u Konzistorijalnoj dvorani u Vatikanu papi Piju XII., kao zahvalu Katoličkoj Crkvi na pomoći u spašavanju progonjenih od nacističkoga i fašističkoga režima“ (kako navodi *Jewish Telegraphic Agency*), svirao upravo drugi stavak Beethovenove 7. simfonije.

Dok u svakome slušatelju i slušateljici ostaje živjeti poneka melodija ili glazbom oblikovana riječ, ovaj je koncert vjernicima novi radosni poticaj da žive tako da ih Gospodin „po dobru upiše u Knjigu života - *kotveinu b'Sefer hayim tovim*“, a onima koji ne osjećaju svjetlo vjere svjedočanstvo je iznimnoga dara susreta rođenoga iz poštovanja i ljubavi.